กรมส่งเสริมการค้าระหว่างประเทศ เดินหน้าจัดกิจกรรมส่งเสริมการขายผลไม้ไทยในจีน จับมือเหอหม่า
นายสมเด็จ สุสมบูรณ์ อธิบดีกรมส่งเสริมการค้าระหว่างประเทศ เปิดเผยว่า   กรมฯ ได้รับรายงานการจัดกิจกรรมส่งเสริมการจำหน่ายผลไม้ไทย  “Thai Fruit Golden Months” จากสำนักงานส่งเสริมการค้าในต่างประเทศ ณ นครคุนหมิง ซึ่งได้จัดกิจกรรมขึ้นระหว่างวันที่ 16-22 มิถุนายน 2564 เพื่อกระตุ้นยอดขายผลไม้ไทยในฐานะเซลส์แมนประเทศ โดยผลการจัดงานในเบื้องต้น พบว่า ผลไม้ไทยมียอดขายเพิ่มขึ้นกว่าร้อยละ 20  และสินค้าที่ได้รับความนิยมสูง เช่น ทุเรียน มังคุด ลำไย ส้มโอ กล้วยไข่ มะพร้าว มะม่วง  และมีสินค้าอื่นๆ ที่มีการซื้อเพิ่มขึ้นด้วย เช่น ข้าวหอมมะลิ บะหมี่กึ่งสำเร็จรูปและเครื่องปรุงรสด้านนางณชธร มโนปัญจสิริ กงสุลฝ่ายการพาณิชย์ สำนักงานส่งเสริมการค้าในต่างประเทศ ณ นครคุนหมิง กล่าวว่า สำนักงานฯ ได้ร่วมมือกับซุปเปอร์มาร์เก็ตเหอหม่า จัดกิจกรรมส่งเสริมการขายผลไม้ไทย จำนวน 6 สาขา โดยเน้นการจำหน่ายผลไม้ไทย  8 ชนิด ได้แก่ ทุเรียน มังคุด ลำไย ส้มโอ มะม่วง กล้วยไข่ สับปะรดและมะพร้าวน้ำหอม  โดยมีกิจกรรมสำคัญ เช่น การแจกชิมผลไม้ไทย กิจกรรมสาธิตการปรุงอาหารไทยและการซื้อผลไม้ที่ชื่นชอบในรูปแบบ Live Streaming ของแต่ละสาขา โดยซุปเปอร์มาร์เก็ตเหอหม่าได้จัด Promotion ราคาพิเศษและส่วนลดตั้งแต่ร้อยละ 20 ขึ้นไปให้แก่ผู้บริโภคชาวยูนนานที่สนใจจะมาซื้อผลไม้ไทยและสินค้าไทยทั้งทางออฟไลน์และออนไลน์ นอกจากนี้ ยังได้รับการสนับสนุนจากสำนักงานการท่องเที่ยวแห่งประเทศไทย  ณ นครคุนหมิง (ททท.) มอบบัตรกำนัลของขวัญมูลค่า 2,500 หยวน  จำนวน 2 รางวัล ให้แก่ผู้บริโภคที่ซื้อผลไม้ทุเรียนไทยร่วมกับการซื้อสินค้าไทยอื่นๆ ทางออนไลน์และออฟไลน์ของซุปเปอร์มาร์เก็ตเหอหม่าในสาขาต่างๆ ครบมูลค่า 199 หยวนหรือมากกว่านั้น  ทั้งนี้ เพื่อเร่งรัดการส่งออกและนำรายได้เข้าประเทศในช่วงที่ผลผลิตผลไม้ออกสู่ตลาด